Diari Oficial de la Generalitat Valenciana


Sumari del DOGV 6522, del 17-05-2011 (2011/5603)

DECRET 52/2011, de 13 de maig, del Consell, pel qual s'autoritza la modificació, per canvi de denominació, de l'Escola Universitària d'Infermeria de la Universitat d'Alacant, per la de Facultat de Ciències de la Salut.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6522

Data del DOGV
:   17-05-2011

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2011/5603


Data del document
:   13-05-2011

Organisme emissor
:   Conselleria d'Educació

Tipus de document
:   Decret

Anàlisi jurídica

 Descriptors 

:   * Universitat d'Alacant
    * legislació
    * universitat
    * centre d'ensenyament

DECRET 52/2011, de 13 de maig, del Consell, pel qual s'autoritza la modificació, per canvi de denominació, de l'Escola Universitària d'Infermeria de la Universitat d'Alacant, per la de Facultat de Ciències de la Salut. [2011/5603]  
La Universitat d'Alacant ha sol·licitat l'inici de l'expedient de modificació, per canvi de denominació, de l'Escola Universitària d'Infermeria per la de Facultat de Ciències de la Salut.  
El dit canvi està justificat en la publicació del Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials, que introduïx una nova ordenació de les ensenyances que implica la desaparició dels actuals títols de diplomat, arquitecte tècnic, enginyer tècnic, llicenciat, enginyer i arquitecte pel de grau.  
Açò, al seu torn, determina que tots els títols de grau de les universitats passen a tindre la mateixa consideració, ja que tots i cada un d'ells atorguen el mateix títol. Des d'este punt de vista, l'anterior classificació establida en la Llei Orgànica 6/2001, de 21 de desembre, d'Universitats, entre escoles universitàries i facultats, entenent que les primeres eren les encarregades de la gestió i organització de les diplomatures i enginyeries tècniques, i les segones les dels títols de llicenciat, enginyer i arquitecte, ha deixat de tindre vigència. Esta raó ha motivat que la Universitat d'Alacant haja acordat elevar a la Generalitat la transformació de l'actual Escola Universitària d'Infermeria en Facultat de Ciències de la Salut.  
Consta en l'expedient el compliment dels requisits exigits per la Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril, així com del que disposa la Llei 4/2007, de 9 de febrer, de la Generalitat, de Coordinació del Sistema Universitari Valencià.  
El Consell Valencià d'Universitats i de Formació Superior va tindre coneixement de la sol·licitud de la Universitat d'Alacant, en la reunió del dia 6 d'abril de 2011, i consta en l'expedient l'informe favorable de l'Agència Valenciana d'Avaluació i Prospectiva.  
Vistes les disposicions legals citades, a proposta del conseller d'Educació i amb la deliberació prèvia del Consell, en la reunió del dia 13 de maig de 2011,   
  
DECRETE  
  
Article 1. Autorització de la modificació de centre universitari  
S'autoritza la modificació, per canvi de denominació, del centre Escola Universitària d'Infermeria de la Universitat d'Alacant, per la de Facultat de Ciències de la Salut.   
  
Article 2. Inscripció en el Registre d'Universitats, Centres i Títols   
  
D'acord amb l'article 13.1 del Reial Decret 1509/2008, de 12 de setembre, pel qual es regula el Registre d'Universitats, Centres i Títols, la modificació que s'autoritza es comunicarà al registre als efectes de la seua inscripció.  
  
Article 3. Comunicació a la Conferència General de Política Universitària  
D'acord amb l'article 8.3 de la Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril, de la present autorització es donarà informació a la Conferència General de Política Universitària.   
  
DISPOSICIÓ FINAL  
  
Única. Efectes  
El present decret tindrà efectes des del dia que es publique en el Diari Oficial de la Comunitat Valenciana.   
  
València, 13 de maig de 2011  
  
El president de la Generalitat,  
FRANCISCO CAMPS ORTIZ  
  
El conseller d'Educació,  
ALEJANDRO FONT DE MORA TURÓN